Președintele Delegației Parlamentului României la APCE, senatorul Titus Corlățean, a condus, miercuri, 26 aprilie a.c., în calitatea sa de Vicepreședinte al APCE, lucrările celei de-a doua părți a Sesiunii ordinare a Adunării Parlamentare a Consiliului Europei (Strasbourg, 24-28 aprilie 2017).

Pe ordinea de zi a ședinței plenare conduse de senatorul român s-au aflat dezbaterea rapoartelor: “25 de ani de la crearea Comitetului European împotriva Torturii (CPT): realizări și îmbunătățiri necesare”, raportor Jordi Xucla (Spania, ALDE) și “Utilizarea abuzivă a sistemului Interpol: necesitatea unor garanții legale mai stricte”, raportor dl. Bernd Fabritius (Germania, PPE/CD), examinarea rezoluțiilor și recomandărilor și a amendamentelor aferente acestor rapoarte.

Rezoluțiile și recomandările aferente acestor rapoarte au fost aprobate în unanimitate de către membrii Adunării.